Belgian syyttäjänlaitos aloitti vastikään rikostutkinnan maksullisista, videopelien sisältämistä yllätyslaatikoista. Suomessa arpajaishallinto linjasi loot boxien voivan täyttää arpajaisten tunnusmerkistön.

Nykyajan videopelit keräävät pelaajiltaan yhä enemmän rahaa pelin sisällä: euroja ja dollareita vastaan kaupitellaan virtuaalisia esineitä ja ominaisuuksia, joilla voi esimerkiksi nopeuttaa pelissä etenemistä.

Etenkin niin sanotut loot boxit eli palkinto- tai yllätyslaatikot yleistyvät vauhdilla. Boxi eli laatikko ostetaan oikealla rahalla. Laatikon avaamalla peli arpoo pelaajalle palkinnon, joka esimerkiksi taistelupelissä voi olla uusi ase tai hienompi vaatetus.